Helge Adam Møller (KF), 2002-03-18:
Jeg synes, Kristeligt Folkeparti fortjener tak for initiativet til denne her forespørgselsdebat, som jo alle i Folketinget synes er en relevant og god debat, som vi jo har haft både under den gamle regering, og som vi også vil få i fremtiden.
Jeg synes også, det er vigtigt at fremhæve - det er det i hvert fald for mig - at det her jo er et område, hvor jeg ikke har fornemmet, at der har været den store forskel på mange af de ideer og tanker, som den gamle regering havde, som Kristeligt Folkeparti havde, og som Det Konservative Folkeparti og Venstre og andre gode partier har haft.
Derfor er der vel i og for sig, når jeg hører de to ministres tale og de handlingsplaner, der kommer frem, nok så meget tale om, at man på en række områder viderefører, udbygger og moderniserer nogle af de tanker, der har været i gang.
Det er vi glade for i Det Konservative Folkeparti.
Lad mig så sige på de 4½ minut, der er tilbage, at det, regeringen efter konservativ opfattelse burde gøre, er, at man i endnu større omfang end hidtil bør inddrage forældrene, for det er jo forældrene, der har hovedansvaret for den opførsel, deres børn har, hvad enten de har den som 10-årig, eller det først - når det drejer sig om kriminalitet - kommer til udtryk, når de er 15-16 år. Derfor er vi glade for, at regeringen meget stærkt understreger, at allerede første gang, der begås kriminalitet eller noget, der tenderer kriminalitet, ja, så skal forældrene øjeblikkelig ikke alene informeres, men også inddrages.
Der kommer altså en socialrådgiver, en SSP-konsulent eller en politimand ud til lille Brian, Bent eller Helge Adam, når de har taget ham i krebsen, og så siger de: Her er jeres søn, hvad vil I så gøre for at få ham ud af kriminalitet?
Det er afgørende vigtigt. Det er da også dejligt at se, at der er så mange
forældre, der helt af sig selv har startet,
skal vi kalde det en forældreforening, der hedder Natteravnene.
Vi kender dem på Sydsjælland, hvor jeg bor, vi kender dem i Nordsjælland, vi kender dem enkelte steder på Fyn og i Jylland, hvor forældre slutter sig sammen og patruljerer ude i nattelivet, dér hvor meget af kriminaliteten starter torsdag, fredag og lørdag aften blandt helt unge.
Tak for det.
Gid der var endnu flere, der ville involvere sig lige så aktivt i deres egne eller naboens børn.
Mange gange er det lige så meget naboens børn, men vi har jo alle et fælles ansvar.
Jeg synes, det er utrolig vigtigt, at regeringen lægger vægt på sanktioner og konsekvens, allerede første gang en ung begår kriminalitet.
Den unge skal altså mærke, hvad enten han er 13 eller 16 år,
Det er også derfor, regeringen ikke ønsker
at nedsætte den kriminelle lavalder.
Vi ønsker ikke at sætte 12- eller 13-årige i fængsel, men vi ønsker at have nogle sanktioner, som får dem ud af kriminaliteten.
Derfor er jeg også glad for, at regeringen også på det strafferetlige område har sikret sig, at der sker noget hurtigt og forståeligt for den unge, som stjæler en bil eller en skindjakke eller laver groft hærværk.
Regeringen følger jo i virkeligheden den gode gamle konservative recept i forbindelse med opdragelse af børn og unge, det, jeg plejer at kalde de tre konservative k'er: krav, konsekvens og kærlighed - og mest af det sidste.
Nu kan man ikke vise kærlighed over for andre end sine egne børn, men over for andre unge kan man vise omsorg, og det er jo netop omsorg, regeringen viser, når man griber fat med det samme, sikrer sig, at der kommer en sanktion, som den unge kan forstå og føler er en sanktion, og som samtidig er målrettet til at få ham ud af kriminaliteten.
Lad mig slutte med at sige, som justitsministeren meget rigtigt fremhæver det, at meget vold blandt unge sker under påvirkning af alkohol.
Det kan jeg bekræfte.
Hvis man går ned ad Jernbanegade i Næstved, som hr. Jann Sjursen også kender, kan man se, at der hver fredag aften er snesevis af unge 13-,
14-, 15-årige, der er sanseløst berusede, og derfor skal der selvfølgelig gribes ind, ikke bare af forældrene, men også over for de restauratører, der serverer spiritussen.
Men så har jeg en lille bøn til regeringen: Sørg nu for, at restauratørerne får et middel, så de kan se, om den unge er over eller under 18 år.
Det kniber i øjeblikket, de snyder med deres sygesikringsbeviser, så det må være et eller andet med et foto.
Så hjælper man restauratørerne, og så vil de hjælpe regeringen, det er jeg overbevist om.